Først av alt ønsker jeg å gratulere Denis Mukwege og Nadia Murad med Nobels fredspris 2018. Jeg så på fredsprisutdelingen på TV og begge to holdt sterke nobelprisforelesninger. Begge var modige i det de sa. Dette var etter min mening den beste prisutdelingen siden mor Teresa fikk den. For meg som har bodd i Kongo en stund, betydde det jo litt ekstra at Dr. Mukwege fikk prisen. Den er svært velfortjent og hadde alle i Kongo tjent sine landsmenn som Mukwege gjør, ville Kongo blitt en stat man kunne vært stolt av. Mukwege var heller ikke redd for å kritisere sitt lands ledere. Det norske medier ikke har skrevet så langt om bruk av voldtekt i Kongo som krigsvåpen, er at regjeringshæren er like ille på dette feltet som mange av militsene.

Det har ellers vært mye i mediene om Joshua og hans foredragsturne. Han tjener millioner, og det til og med før jul!!!! får vi høre. Dette er løgn. Han har tjent langt under en halv million brutto. Joshua har også gjeld som skal betjenes og en advokat som skal betales. Hvordan kan journalister få seg til å slenge ut påstander, som folk synes å tro, uten å undersøke det nærmere? Foredragsfirmaet har jo også sine utgifter som f.eks lønnsutgifter, leie av lokaler, reiseutgifter osv. Jeg har vært på to av Joshuas foredrag og om jeg kan si det selv, så var det veldig bra. Ratings på foredragene har vært fra 8,4 til 9,6 av 10. Og fra «vanlige» folk får jeg høre at det har vært en opplevelse å være til stede. De har vært imponerte. Noen vil gå om igjen, sier de. Jeg opplever ikke foredraget som noen forsvarstale. Jeg vil anbefale alle som går ut med kritikk mot at Joshua holder foredrag om å høre på ham først, før man mener at lokaler ikke bør leies ut osv. Les mer: Gratulasjon til Nobelprisvinnerne og noen kommentarer til ting som har stått i mediene.